b'\n_START_ARTICLE_\nLavansaaren kirkko\n_START_PARAGRAPH_\nLavansaaren luterilainen kirkko sijaitsi entisess\xc3\xa4 Lavansaaren kunnassa Suomenlahdella luovutetussa Karjalassa.\n_START_SECTION_\nAlkuper\xc3\xa4inen asu\n_START_PARAGRAPH_\nLavansaaren kirkko valmistui vuonna 1783 Pohjakyl\xc3\xa4\xc3\xa4n Kirkonm\xc3\xa4elle, saaren korkeimmalle paikalle. Kirkon rakentaja oli er\xc3\xa4s mies Seiskarilta, sen enemp\xc3\xa4\xc3\xa4 h\xc3\xa4nest\xc3\xa4 ei tiedet\xc3\xa4. Lavansaaren kirkko oli tasavartinen ristikirkko, jonka sakarat kapenivat ulosp\xc3\xa4in. Sakasti oli it\xc3\xa4isen ja pohjoisen ristivarren v\xc3\xa4liss\xc3\xa4. Hirrest\xc3\xa4 rakennettu kirkko oli ulkoa vuorattu vaakalaudoituksella. Kirkossa oli jyrkk\xc3\xa4 aumakatto. Ikkunat olivat kooltaan pienet. _NEWLINE_Valmistuessaan kirkkoon ei kuulunut kellotornia, vaan sen viereen rakennettiin erillinen viisikulmainen kellotorni v\xc3\xa4h\xc3\xa4n ennen itse kirkkoa. Kellotornia kutsuttiin kirkonjaloiksi, koska sen kautta kuljettiin itse kirkkoon.\n_START_SECTION_\nKorjausty\xc3\xb6t\n_START_PARAGRAPH_\nKirkon sis\xc3\xa4tiloissa tehtiin pieni\xc3\xa4 korjauksia vuosina 1787 ja 1864. Seuraavan kerran kirkkoa korjattiin 1910. T\xc3\xa4ll\xc3\xb6in purettiin erillinen kellotorni ja kirkon l\xc3\xa4ntisen ristivarren p\xc3\xa4\xc3\xa4h\xc3\xa4n rakennettiin uusi kellotorni ja eteinen. My\xc3\xb6s kahteen muuhun ristivarteen rakennettiin uudet eteiset. Kirkon ikkunoita suurennettiin. Kirkko my\xc3\xb6s maalattiin ulkoa vaaleaksi ja paanukatto korvattiin pellikatolla. Sis\xc3\xa4ll\xc3\xa4 korjattiin alttaria ja lehtereit\xc3\xa4.\n_START_SECTION_\nSis\xc3\xa4tilat\n_START_PARAGRAPH_\nKirkkosali oli yksinkertainen, mutta sis\xc3\xa4lsi my\xc3\xb6s koristeellisia yksityiskohtia. Kirkon kaksiosainen alttaritaulun oli Daniel Bergmanin maalaama ja sen yl\xc3\xa4osan aiheena oli "Kristus ristill\xc3\xa4" ja alaosan "ehtoollisen asettaminen". Alttarin yl\xc3\xa4puolella olevaa yl\xc3\xa4listaa kannattivat pylv\xc3\xa4\xc3\xa4t. Alttaritaulu oli korvannut todenn\xc3\xa4k\xc3\xb6isesti 1400-luvulta per\xc3\xa4isin olevan Madonna-puuveistoksen. Alttarin yl\xc3\xa4puolella oli Anders Chierdin maalama aurinko. H\xc3\xa4n oli my\xc3\xb6s koristellut saarnastuolin Jeesuksen ja apostolien kuvilla. Saarnastuolin yl\xc3\xa4puolella oli suuri kattokruunu. Kirkossa oli my\xc3\xb6s kynttil\xc3\xa4kruunu. Urkuja kirkossa ei ollut, vaan s\xc3\xa4est\xc3\xa4miseen k\xc3\xa4ytettiin urkuharmonia. Kirkkosalin katosta roikkui my\xc3\xb6s Juho Piensohon tekem\xc3\xa4 kirkkolaiva.\n_START_SECTION_\nSota-aika ja nykytila\n_START_PARAGRAPH_\nLavansaari evakuoitiin p\xc3\xa4\xc3\xa4asiassa ennen talvisotaa. Suurin osa kirkon irtaimistosta saatiin pelastettua. Nykyisin ne sijaitseva p\xc3\xa4\xc3\xa4asiassa Kotkassa ja Kymenlaakson maakuntamuseossa. Kirkon kello on k\xc3\xa4yt\xc3\xb6ss\xc3\xa4 Ilomantsin Kivilahden rajaseutukirkossa. Suomi valtasi jatkosodassa Lavansaaren takaisin, mutta siviilej\xc3\xa4 ei saarelle p\xc3\xa4\xc3\xa4stetty ja n\xc3\xa4in ei my\xc3\xb6sk\xc3\xa4\xc3\xa4n kirkkoa p\xc3\xa4\xc3\xa4sty kunnostamaan. Kun lavansaarelaiset p\xc3\xa4\xc3\xa4siv\xc3\xa4t ensimm\xc3\xa4isen kerran vierailemaan kotisaarellaan vuonna 1992, todettiin ven\xc3\xa4l\xc3\xa4isten h\xc3\xa4vitt\xc3\xa4neen koko kirkon.\n_START_SECTION_\nLavansaaren ensimm\xc3\xa4inen kirkko\n_START_PARAGRAPH_\nLavansaarella oli ollut ennen viimeiseksi j\xc3\xa4\xc3\xa4neen kirkon valmistumista, pieni puukirkko, jonka olivat rakentaneet joko espanjalaiset tai englantilaiset haaksirikkoutuneet 1600-luvulla. Kirkon rakennusaineena he k\xc3\xa4yttiv\xc3\xa4t haaksirikkoutuneen laivansa osia. T\xc3\xa4m\xc3\xa4 kooltaan pieni (6 x 8 metri\xc3\xa4) sijaitsi Vanhankirkonm\xc3\xa4ell\xc3\xa4. Kirkko oli kuitenkin rakennettu lentohiekalle, mik\xc3\xa4 ei ollut paras mahdollinen vaihtoehto. Pikkuhiljalleen kirkko hautautui lentohiekkaan ja luhistui.'